### NÁrodná rada sLOVENSKEJ REPUBLIKY

### IV. volebné obdobie

–––––––––––––––––––––––––––––––––––––––––––––––––––––––––––––––––––––––––––

**návrh**

**ZÁKON**

**z ..................2009,**

### ktorým sa mení a dopĺňa zákon č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

### Zákon č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z.z., zákona č. 353/2005 Z.z., zákona č. 538/2005 Z.z., zákona č. 660/2005 Z.z., zákona č. 25/2006 Z.z., zákona č. 282/2006 Z.z., zákona č. 522/2006 Z.z., zákona č. 12/2007 Z.z., zákona č. 215/2007 Z.z., zákona č. 309/2007 Z.z., zákona č. 358/2007, zákona č. 330/2007, zákona č. 530/2007, zákona č. 594/2007, zákona č. 232/2008 a zákona č. 297/2008 Z.z., zákona č. 461/2008 Z.z. a zákona č. 581/2008 Z.z. sa mení a dopĺňa takto:

1. V § 22 odsek 11 znie:

„(11) Minister zdravotníctva navrhne vláde odvolanie predsedu úradu z jeho funkcie, ak predseda úradu pri výkone svojej funkcie pochybil, a to najmä tým, že konal v rozpore s týmto zákonom alebo svojim konaním spôsobil škodu.“.

1. V § 24 ods. 8 písmeno b) znie:

„b) odvolaním z funkcie; na dôvody odvolania sa rovnako vzťahuje § 22 ods. 10,“.

1. § 26 ods. 10 sa vypúšťa.

Čl. II

Tento zákon nadobúda účinnosť 1. júna 2009.

**Dôvodová správa**

I. Všeobecná časť

Návrh zákona reaguje na súčasnú úpravu odvolávania predsedu Úradu pre dohľad nad zdravotnou starostlivosťou (ďalej len „úrad“), člena dozornej a správnej rady, ktorá umožňuje zneužitie politickej moci pri odvolávaní predsedu úradu, člena dozornej a správnej rady aj z iných dôvodov ako sú uvedené v zákone o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“). Táto zmena zákona konkretizuje dôvody, za ktorých môže dôjsť k odvolaniu z vyššie uvedených funkcií a  mení alebo vypúšťa ustanovenia, ktoré umožňujú politickú svojvôľu pri dôvodoch odvolania a robí tak proces odvolávania transparentným. Cieľom tejto novely je odpolitizovanie úradu, odstrániť možnosť politických tlakov na úrad a tým zabezpečiť efektívne fungovanie úradu. Preto navrhujeme úpravu, podľa ktorej minister zdravotníctva navrhne vláde odvolanie predsedu úradu z jeho funkcie, ak predseda úradu pri výkone svojej funkcie konal v rozpore s týmto zákonom, resp. nekonal v zmysle zákona alebo svojim konaním spôsobil škodu. Zároveň navrhujeme vypustiť ustanovenia zákona, v zmysle ktorých predsedu úradu, člena správnej rady môže vláda, člena dozornej rady Národná rada Slovenskej republiky odvolať aj z iných dôvodov ako sú uvedené v zákone.

Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.

II. Osobitná časť

K čl. I:

1. Vypúšťa sa ustanovenie zákona, v zmysle ktorého môže vláda odvolať predsedu úradu aj z iných dôvodov, ako sú uvedené v zákone. Zároveň sa navrhuje, aby minister zdravotníctva navrhol vláde odvolanie predsedu úradu z jeho funkcie, ak predseda úradu pri výkone svojej funkcie konal v rozpore s týmto zákonom, resp. nekonal v zmysle zákona alebo svojim konaním spôsobil škodu.
2. Navrhuje sa ustanovenie zákona, na základe ktorého môže vláda odvolať člena správnej rady len z dôvodov, ktoré sú uvedené v tomto zákone.
3. Navrhuje sa vypustiť ustanovenie zákona, v zmysle ktorého člena dozornej rady môže Národná rada Slovenskej republiky odvolať aj z iných dôvodov, ako sú uvedené v zákone.

K čl. II

Ide o ustanovenie o účinnosti. Navrhuje sa účinnosť od 1. júna 2009.

**Doložka zlučiteľnosti návrhu zákona**

**s právom Európskych spoločenstiev a s právom Európskej únie**

**Navrhovateľ zákona :**

Skupina poslancov Národnej rady Slovenskej republiky:

Viliam Novotný

Peter Markovič

Ivan Mikloš

**2. Názov návrhu zákona:**

Zákon, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

nie je upravená v práve Európskych spoločenstiev,

nie je upravená v práve Európskej únie,

nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na to, že problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom 4., 5. a 6.

**DOLOŽKA**

**finančných, ekonomických, environmentálnych vplyvov, vplyvov na zamestnanosť a podnikateľské prostredie**

**1. Odhad vplyvov na verejné financie**

Predložený návrh nebude mať vplyv na verejné financie

**2. Odhad vplyvov na obyvateľov, hospodárenie podnikateľskej sféry a iných právnických osôb**

Predložený návrh nebude mať vplyv na obyvateľov, hospodárenie podnikateľskej sféry a iných právnických osôb

**3. Odhad vplyvov na životné prostredie**

Predložený návrh nebude mať vplyv na životné prostredie

**4. Odhad vplyvov na zamestnanosť**

Predložený návrh zákona nebude mať vplyv na zamestnanosť

**5. Odhad vplyvov na podnikateľské prostredie**

Predložený návrh zákona nebude mať dopad na podnikateľské prostredie

**6. Vplyv na informatizáciu spoločnosti**

Predložený návrh zákona nebude mať vplyv na informatizáciu spoločnosti